Meling: Avgjørelsen vil bli anket

Frp-Ellingsen: En seier

KAN UTLEVERES: Det er grunnlag for å utlevere mulla Kreker (t.h.) til Italia, har Oslo tingrett kommet frem til. Hans advokat Brynjar Meling er av en helt annen oppfatning. Foto: Lise Åserud NTB scanpix

Tingretten: Krekar kan utleveres til Italia

Politiets sikkerhetstjeneste fikk rettens medhold i at mulla Krekar og en 42 år gammel iraker kan utleveres til Italia.

Stian Eisenträger

Birk Tjeldflaat Helle

Oppdatert 30. juni 2016

Artikkelen er over fire år gammel

Avgjørelsen fra Oslo tingrett kom onsdag.

Krekars forsvarer, advokat Brynjar Meling, har anklaget Politiets sikkerhetstjeneste (PST) for passivt å lene seg på de italienske anklagene om at mullaen og irakeren skal inngå i et internasjonalt terrornettverk kalt Rawti Shax.

FAKTA: MULLA KREKAR * 60 år gammel kurder fra Nord-Irak. Heter egentlig Najmuddin Faraj Ahmad. * Født 7. juli 1956. Kom til Norge som kvoteflyktning i 1991. * Ledet fram til 2002 opprørsgruppen Ansar al-Islam i Nord-Irak. Kilde: NTB Vis mer

– Tingretten har tatt feil før, og kommer til å ta feil igjen. Denne avgjørelsen vil bli anket til lagmannsretten, sier forsvarer Brynjar Meling til VG.

PSTs politiadvokat Signe Kathrine Aalling sa i sin prosedyre i Oslo tingrett at selv om sikkerhetstjenesten ikke sitter på hele det italienske etterforskningsmaterialet, så mener de at materialet oppfyller vilkårene for utlevering av de to.

Les også: Italia ber om å få utlevert mulla Krekar

– Dette er ikke en spesielt modig kjennelse. Retten har på linje med PST gjemt seg bak kjennelsene fra Italia. Vi mener retten må ta en mye grundigere vurdering av bevisgrunnlaget selv, sier Meling til VG.

Meling forklarer at han vil komme nærmere inn på dette i anken til lagmannsretten.

Forpliktet til terrorbekjempelse

Bakgrunnen for utleveringsbegjæringen var at italienske myndigheter mistenker at Krekar har deltatt aktivt i oppbyggingen av et internasjonalt terrornettverk.

Natt til 12. november 2015 ble Krekar pågrepet, mistenkt for å være lederen av nettverket Rawti Shax.

Krekar hevdet derimot at hans eneste agenda har vært å bygge opp en politisk organisasjon, ifølge tingrettens kjennelse.

VG mener: Mulla Krexit

Utleveringsloven forbyr utlevering for politiske lovbrudd, men PST på sin side mente at Krekars handlinger ikke kunne karakteriseres som politisk lovbrudd.

De hevdet også at Norge var forpliktet gjennom internasjonale avtaler å bekjempe terrorisme, ett syn som tingretten også støttet.

Les også: – Saken i Italia er politisk

– Det norske folk er feige

Blant påtalemyndighetens viktigste beviser mot Krekar var en rekke avlyttede samtaler der han blant annet uttaler «at det norske folk er så feige at en selvmordsbomber kan ryste hele nasjonen.»

Ifølge rettens kjennelse husker ikke Krekar å ha sagt noe slikt og hevder at han aldri har hatt tro på selvmordsbombere.

Han hevdet også at flere av samtalene måtte være fabrikkert eller feil gjengitt, men fikk ikke støtte av retten. I kjennelsen fremkommer det at retten ser på det som lite sannsynlig at samtalene er fabrikkert og at de til sammen utgjør nok bevismateriale til at det foreligger skjellig grunn til mistanke.

Et tiår med Frp-løfter: En mulla til besvær

– En seier

Frp-representant Jan Arild Ellingsen i justiskomiteen er svært fornøyd med tingrettens avgjørelse.

– For de av oss som i lang tid har kjempet for å få mulla Krekar ut av landet oppleves dette som en seier, skriver han i en e-post til VG.

Han er ikke bekymret for en eventuell anke og regner med en ny domsslutning med samme konklusjon.

– Jeg vil tro at saken kommer til å være innom alle tre domstolsnivåer før Krekar settes på flyet til Italia. Men nå er vi nærmere enn noen gang, skriver han.

Under en varetektsfengsling i desember fryktet advokat Meling at Krekar ble utsatt for et politisk spill initiert av Frp.

– Når Justisdepartementet nå ledes av et parti hvor partilederen har sagt at hun er villig til å bryte menneskerettighetene, da må domstolen være svært påpasselig, sa Meling den gang.

Krever rettssak i Norge

Krekars advokat har tidligere krevd at en eventuell rettssak mot de to siktede må føres i Norge. Dette ble også PST utfordret på av tingrettsdommer Jannicke Johannesen, ifølge NTB.

I kjennelsen bestrider imidlertid tingretten dette synspunktet og mener det ikke ligger noen begrensninger i å utlevere Krekar til Italia.

Hvis dommen blir stående rettskraftig er det opp til Justisdepartementet om de vil gjennomføre utsendelsen. De er derimot svært ordknappe om kjennelsen.

– Vi tar kjennelsen til etterretning, sier kommunikasjonssjef Gunnar A. Johansen til VG.

Konstituert statsadvokat, Anne Cecilie Dessarud, har heller ingen andre kommentarer enn at kjennelsen tas til etterretning i og med at de siktede fortsatt har mulighet til å anke.

–Vi registrerer at tingretten har vurdert vilkårene for utsendelse til stede, sier hun.

Kilde: VG/NTB

Publisert: 29.06.16 kl. 13:12 Oppdatert: 30.06.16 kl. 08:07

Les også

Mer om Mulla Krekar